
Post-COVID szagláscsökkenéssel és szaglástréninggel szerzett tapasztalataink

Bevezetés: A szaglásnak alapvető jelentősége van a teljes és egészséges életvitelben, a táplálkozásban, a társas kapcsolatokban, valamint a veszély elhárításban. A 2019 decemberében induló COVID-19 pandémia jellegzetes bevezető tünete volt a szaglás- és ízvesztés. Számos nemzetközi vizsgálat történt, melyek többnyire csak telefonos felmérésből, kérdőív kitöltésből nyerték az adatokat, szaglásvizsgálatot nem végeztek. Ebből következően nagyon eltérő számadatok jelentek meg a különböző szaglászavarok valamint a gyógyulás arányáról. Vizsgálatunk célja a szagláscsökkenések mértékének és a szaglástréning eredményességének meghatározása volt.
 Beteganyag: Az SZTE SZAKK Fül-,Orr-,Gégészeti és Fej-nyaksebészeti Klinika szaglásambulanciáján COVID-19 fertőzésen átesett szagláscsökkenéssel jelentkező betegek kvalitatív és kvantitatív szaglásvizsgálatát végeztünk, a lezajlott fertőzés klinikai jellemzőit, alap demográfiai adatokat gyűjtöttük össze. 
Módszer: Összesen 76 beteget vizsgáltunk az elmúlt 1 évben, ebből 44 beteg szaglászavara Covid fertőzést követően jelentkezett. Három féle szaglásvizsgálatot végeztünk: a szaglásküszöb kvantitatív meghatározását (UPSIT), a Sniffin Stick’s szagfelismerési tesztet, és az egykori Kelet-Német Olfaktórius Társaság által kidolgozott szaglástesztet. A betegeknek terápiás lehetőségként a nemzetközi protokolloknak megfelelően a Hummel és munkatársai által kidolgozott szaglástréninget ajánlottuk. 
Eredmények: A szaglásküszöb tekintetében a szaglástréninget használók között szignifikáns javulást mértünk (p=0,003). Szagfelismerés tekintetében nem volt szignifikáns javulás a szaglástréning használók esetében, viszont a legtöbb beteg a normosmia határán belülre került. Kelet-német szaglásteszttel a tréninget használók körében 70%-os javulást mértünk legalább az egyik oldalon. 
Megbeszélés: Eredményeink azt mutatják, hogy a szaglástréninget használó betegek körében a javulás nagyobb mértékű volt. A kvantitatív tesztek pontosabb képet adnak a szagláscsökkenés mértékéről, mint a
kérdőívek.



